Aftale mellem regeringen (Venstre, Liberal Alliance og Det Konservative Folkeparti) og Socialdemokratiet, Dansk Folkeparti, Det Radikale Venstre, Socialistisk Folkeparti og Alternativet om:

**Igangsættelse af udbudsproces for**

**indkøb af nye eltog (Fremtidens Tog)**

1. februar 2018

Efter DSB’s præsentation den 15. juni 2017 af beslutningsoplægget for fase 1,5 for anskaffelsen af nye eltog (Fremtidens Tog) for Folketingets transportordførere og transport- bygnings- og boligministeren var der opbakning blandt partierne til DSB’s oplæg. Anskaffelsen skal muliggøre udfasning af DSB’s aldrende IC3 og IR4-tog samt IC4, som aldrig er blevet indsat i driften som oprindeligt forudsat på grund af dårlig driftsstabilitet. Som en del af DSB’s anbefalinger i fase 1,5 indgik, at outsourcet vedligehold blev anset som fordelagtigt, men at den endelige vedligeholdelsesmodel skulle fastlægges i fase 2.

I fase 2 har DSB forberedt udbudsmateriale og herunder analyseret forskellige modeller for vedligehold af Fremtidens Tog. I den forbindelse er fordele og ulemper blevet afvejet ved blandt andet en vedligeholdelsesmodel med fuld outsourcing og en vedligeholdelsesmodel med delvis outsourcing. DSB’s arbejde er i overensstemmelse med DSB-loven blevet eksternt kvalitetssikret. Den eksterne kvalitetssikring har i den forbindelse udtalt, at de to vedligeholdelsesmodeller med henholdsvis fuld og delvis outsourcing vurderes som ligeværdige med hver deres fordele og ulemper.

Med denne aftale er parterne enige om, at DSB’s anskaffelse af Fremtidens Tog skal udbydes med fuldt outsourcet vedligehold til producenten gennem en såkaldt Full Service Agreement (FSA). Parterne ønsker denne model for at sikre de bedst mulige forudsætninger for, at fremtidens togpassagerer oplever et driftsstabilt tog med et minimum af børnesygdomme. De danske togpassagerer skal ikke fremover opleve driftsproblemer, som man i alt for lang tid har måttet acceptere med IC4-togene.

Parterne har i den forbindelse lagt særligt vægt på, at en vedligeholdelsesmodel med fuldt outsourcet vedligehold skaber de bedste forudsætninger for hurtigt at opnå en god driftsstabilitet (høj pålidelighed og god tilgængelighed) til gavn for passagererne. Endvidere har parterne lagt vægt på, at en vedligeholdelsesmodel med fuld outsourcing påfører DSB - og dermed staten - færrest mulige risici og minimerer snitfladeproblematikker mellem ansvarsområder og i kontrakter, idet producenten samlet er ansvarlig for vedligeholdelsesarbejdet.

Parterne lægger i forbindelse med udbuddet vægt på, at der indgås en vedligeholdelseskontrakt med en leverandør, som sikrer, at der gælder danske løn- og arbejdsvilkår på værkstederne for Fremtidens Tog, og at producenten der skal være ansvarlig for vedligeholdelsen er forpligtet gennem sociale klausuler, herunder til at tilvejebringe uddannelses- og praktikpladser. Mulighederne herfor vil blive klarlagt i DSB’s videre proces for færdiggørelse af udbudsmaterialet og vil blive forelagt parterne inden udsendelse af udbudsmaterialet.

Parterne noterer sig, at DSB ved udarbejdelsen af udbudsmaterialet har været i dialog med danske handicaporganisationer og fortsat vil være det, og at det kommende tog vil overholde internationale handicapkonventioner og europæiske handicapregler (TSI-PRM), der blandt andet sikrer niveaufri indstigning på perronen med en standardhøjde på 55 cm.

Parterne noterer sig, at Fremtidens Tog indkøbes gennem en rammeaftale, hvor DSB kun som minimum forpligter sig til at købe ca. 90 togsæt. Det betyder, at denne aftale ikke udelukker, at der på et senere tidspunkt gennem et nyt udbud kan indkøbes højhastighedstog til realisering af timemodellen.

Parterne noterer sig endvidere, at den nødvendige ændring af DSB’s udbudsmateriale i overensstemmelse med beslutningen om FSA-modellen medfører, at udbudsmaterialet ikke udsendes primo 2018. Parterne lægger vægt på, at DSB færdiggør udbudsmaterialet hurtigst muligt.

Parterne er på den baggrund enige om med denne aftale at støtte, at transport-, bygnings- og boligministeren i henhold til DSB-lovens § 12, stk. 3, godkender, at DSB udsender udbudsmateriale med henblik på anskaffelse af nye driftssikre eltog med fuldt outsourcet vedligehold. Parterne lægger i forbindelse med beslutningen om at udsende udbudsmateriale vægt på, at de nye tog i videst muligt omfang skal være markedsbaserede standardløsninger, som har været idriftsat andre steder i Europa.

Parterne noterer sig, at indgåelsen af kontrakten med producenten forudsætter politisk godkendelse i forligskredsen, hvilket forventeligt vil ske omkring årsskiftet 2019/2020.